OpenLLM-France/wikimedia huggingface dataset:
# Sèrie derivada

Una sèrie derivada, esqueix o derivat (també coneguda per l'anglicisme spin-off) és una sèrie de televisió, programa de ràdio, videojoc o qualsevol treball narratiu creat a partir d'un altre treball existent, prenent d'aquest algun element principal, comunament, un personatge que va ser part del ventall protagonista o el lloc on passen els fets, o univers fictici de la sèrie original.

## Exemples

La sèrie animada La llegenda de Korra que prové de la sèrie Avatar: L'últim mestre de l'aire on podem apreciar-hi el pas dels anys i podem veure els fills dels personatges de l'antiga sèrie.
Strike Witches: Witches of Andorra de Takeshi Nogami és una sèrie derivada de Strike Witches en forma de còmic de 32 pàgines amb una història situada a l'Andorra del 1940 i reconegut com a documentat de manera fidel.

## Falses sèries derivades

De vegades es fa servir la tirada de determinat personatge en una sèrie perquè una altra tingui èxit. És el cas de Belén Rueda en els seus papers de Clara en Médico de familia i després a Periodistas. Els creadors de Periodistas van recórrer al personatge de la fotògrafa per atraure el públic fidel a la sèrie original. Era un reclam, però no va arribar a ser la protagonista.
En altres casos es presenta el personatge d'una sèrie que serà llançada en un o dos capítols d'una sèrie d'èxit, cosa que no es pot considerar un esqueix com a tal, ja que el personatge va ser creat per a la segona sèrie, no és un personatge creat per la primera i evolucionat en la segona.
Melrose Place és un exemple d'això, ja que el seu primer capítol contínua una trama iniciada en un capítol de Beverly Hills, 90210. A Espanya això es va fer amb la sèrie Policías, en el corazón de la calle d'Antena 3, diversos els personatges van aparèixer en un episodi de Compañeros, emesa pel mateix canal.
A Aquí no hay quien viva després de desnonar tots els veïns per a construir oficines (fi de la sèrie), gran part dels actors es mudaren a la nova sèrie (La que se avecina), que succeeix a la urbanització Mirador de Montepinar al carrer Au del Paradís, número 7. Realment no es pot considerar derivada a l'ús, ja que el que es mantenen són els actors i una trama bastant similar, no els personatges, que són tots de nova creació.

## Referències

* ↑ «sèrie derivada». Cercaterm. TERMCAT, Centre de Terminologia. [Consulta: 21 juliol 2022].
* ↑ «derivat». Terminologia de les plataformes de vídeo a la carta. TERMCAT. [Consulta: 15 juny 2023].
* ↑ http://www.waywordradio.org/sidequel_1/
* ↑ Doral, A. «Un manga amb Andorra d'escenari». Diari d'Andorra, 18-05-2012 [Consulta: 22 juny 2015]. Arxivat 22 de juny 2015 a Wayback Machine.
# Sonja Vasić

Sonja Vasić (nascuda Petrović ; en alfabet ciríl·lic serbi: Соња Петровић Васић; Belgrad, 18 de febrer de 1989) és una exjugadora professional de bàsquet femení sèrbia. Amb 1.88 m d'alçada, va jugar a la posició d'aler. Va representar la selecció femenina de bàsquet de Sèrbia.

## Carrera

Abans d'arribar a la WNBA, va jugar al Crvena zvezda, UB-Barça, Tango Bourges Basket i Spartak Moscow Region.
Vasić va ser membre de la selecció de bàsquet de Sèrbia a l'EuroBasket 2015 i a l'EuroBasket 2021 on va guanyar la medalla d'or, també es va classificar per als Jocs Olímpics de 2016, primer a la història per a l'equip sèrbi on va guanyar la medalla de bronze.
El juliol de 2019, Petrović es va casar amb Miloš Vasić, un remador serbi.

## Referències

* ↑ «Sonja Petrovic». wnba.com [Consulta: 17 agost 2016].
* ↑ Associated Press «Serbia women win EuroBasket title, gain first Olympics berth». espn.go.com. Associated Press, 29-06-2015 [Consulta: 29 juny 2015].
* ↑ «KAKAV BRAK! Trofejni srpski sportisti izgovorili jedno drugom sudbonosno "Da!"». sport.blic.rs. [Consulta: 21 juliol 2019].
# Airdrieonians Football Club

L'Airdrieonians Football Club, anteriorment anomenat Airdrie United FC, és un club de futbol escocès de la ciutat d'Airdrie, North Lanarkshire.
Va ser fundat l'any 2002 amb el nom Airdrie United Football Club creat després de la liquidació del club original Airdrieonians, format el 1878. L'any 2013 canvià el nom a Airdrieonians. En la seva curta història ha guanyat la Scottish Second Division el 2003–04 i la Challenge Cup el 2008–09 i 2023–24.

## Palmarès

* Scottish Championship Play-off Final
** 2022–23
* Scottish Second Division:
** 2003–04
* Scottish Challenge Cup:
** 2008–09, 2023–24

## Referències

* ↑ «New Airdrie 'will honour debts'». BBC, 14-06-2002.
* 1 2 «Airdrie United change name to Airdrieonians following Scottish FA approval». , 03-06-2013. Arxivat 10 de novembre 2013 a Wayback Machine.
* ↑ «Airdrie change name to Airdrieonians». The Scotsman, 03-06-2013. Arxivat de l'original el 9 June 2013. [Consulta: 8 juny 2013].
* ↑ «2002/03 Scottish Division Two Table». ESPN FC. Arxivat de l'original el 5 October 2022. [Consulta: 15 juny 2013].
* ↑ «Airdrie retain Challenge Cup». BBC Sport. BBC, 14-10-2001.
# Oliver Dimon Kellogg

Oliver Dimon Kellogg (Linwood, 10 de juliol de 1878 - Greenville, 26 de juliol de 1932) va ser un matemàtic estatunidenc.

## Vida i Obra

Kellogg va estudiar a la universitat de Princeton i, en graduar-se, el 1900, va obtenir una beca per ampliar estudis a Alemanya. Va estar el curs 1900-1901 a la universitat de Berlín i el curs següent a la de Göttingen, en la qual va obtenir el doctorat amb una tesi dirigida per David Hilbert sobre teoria del potencial, especialitat a la que va dedicar la recerca tota la seva vida.
En retornar als Estats Units va ser professor ajudant a Princeton durant dos cursos, fins que el 1905 va ser contractat per la universitat de Missouri. La seva tasca universitària es va veure interrompuda per la Primera Guerra Mundial, ja que va ser nomenat assessor científic de l'acadèmia de la Guàrdia Costanera dels Estats Units d'Amèrica a New London (Connecticut). Acabada la guerra, el 1919 va ser nomenat professor de la universitat Harvard per substituir el recentment difunt Maxime Bôcher. El 1932 va morir sobtadament d'un atac de cor mentre feia muntanyisme a l'estat de Maine.
El principal camp de treball de Kellogg va ser el de les funcions harmòniques i funcions de Green lligades a la teoria del potencial. El 1929 va publicar un ben conegut tractat sobre el tema: Foundations of Potential Theory, reimprès diverses vegades. Però aquest no va ser el seu únic camp de recerca; també va publicar articles sobre equacions diferencials, funcions ortogonals i al tres temes relacionats amb la física matemàtica. El 1922, per exemple, va publicar juntament amb el seu amic George David Birkhoff, un important article sobre punts invariants.

## Referències

* ↑ Birkhoff, 1933, p. 171.
* ↑ Coolidge, 1933, p. 642.
* ↑ Zitarelli, 2011, p. 354.
* ↑ Birkhoff, 1933, p. 174.
* ↑ Coolidge, 1933, p. 643.
* ↑ Samuelson, 1997, p. 41.
* ↑ Birkhoff, 1933, p. 177.

## Bibliografia

* Birkhoff, G.D. «The mathematical work of Oliver Dimon Kellogg» (en anglès). Bulletin of the American Mathematical Society, Vol. 39, 1933, pàg. 171-177. DOI: 10.1090/S0002-9904-1933-05560-X. ISSN: 0273-0979.
* Coolidge, Julian L. «Oliver Dimon Kellogg (1878-1932)» (en anglès). Proceedings of the American Academy of Arts and Sciences, Vol. 68, Num. 13, 1933, pàg. 642-644. ISSN: 0199-9818.
* Samuelson, Paul. «Some Memories of Norbert Wiener». A: David Jerison, Isadore Manuel Singer, Daniel W. Stroock (eds.). The Legacy of Norbert Wiener: A Centennial Symposium (en anglès). American Mathematical Society, 1997, p. 37-42. ISBN 0-8218-0415-4.
* Zitarelli, David «Hilbert in Missouri» (en anglès). Mathematics Magazine, Vol. 84, Num. 5, 2011, pàg. 351-364. DOI: 10.4169/math.mag.84.5.351. ISSN: 0025-570X.
* Zitarelli, David. A History of Mathematics in the United States and Canada (en anglès). American Mathematical Society, 2019, p. 37-42. ISBN 9781470448295.

## Enllaços externs

* O'Connor, John J.; Robertson, Edmund F. «Oliver Dimon Kellogg» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
# Daniel Martín (actor)

Daniel Martín, nom amb què era conegut artísticament José Martínez Martínez (Cartagena, 12 de maig de 1935 - Nuévalos, 28 de setembre de 2009), va ser un actor de cinema i televisió espanyol. Va néixer a Cartagena (Múrcia), encara que va viure gran part de la seva vida a Saragossa.

## Biografia

Després d'estudiar Art dramàtic en el Institut del Teatre de Barcelona, el seu debut al cinema es va produir en 1962, amb un paper menor a Las hijas del Cid de Miguel Iglesias. Però va ser l'any següent quan va saltar a la fama amb el paper principal de Los Tarantos, de Francesc Rovira-Beleta, film que va ser nominat als premis Óscar de Hollywood com a millor pel·lícula de parla no anglesa, i en la qual Daniel Martín va rebre el premi Antonio Barbero per la seva interpretació. També en aquesta pel·lícula va coincidir amb qui seria la seva parella durant cert temps: la balladora Sara Lezana.
El gran port que tenia Daniel Martín el va ajudar a interpretar més endavant papers en nombrosos spaghetti westerns dels anys 60 i 70, com a Per un grapat de dòlars o Duel a Texas. En 1982 va sofrir un atac al cor després de perdre un fill i la seva activitat al cinema es va reduir bastant, intervenint puntualment en algunes sèries de TV espanyoles com Curro Jiménez, Brigada Central, Médico de familia i Hospital Central, on va actuar per última vegada en 2002. Després d'això es va dedicar a regentar un hotel a Saragossa.
Des de 1996 Daniel Martín va ser membre actiu d'Artistas Intérpretes, Sociedad de Gestión (AISGE).
Daniel Martín va morir a Nuévalos (Saragossa) als 74 anys, d'un càncer de pàncrees, el seu cos va ser incinerat al cementiri de Torrero.

## Premis
### Medalles del Cercle d'Escriptors Cinematogràfics

| Any | Categoria | Pel·lícula | Resultat |
| 1963 | Premi Antonio Barbero a l'actor revelació | Los Tarantos | Guanyador |

## Referències

* ↑ Daniel Martín, el actor protagonista de 'Los Tarantos', El País, 30 de desembre de 2009
* ↑ El secundario que protagonizó 'Los Tarantos', El Mundo, 15 d'octubre de 2009
* ↑ «Premios del CEC a la producción española de 1963». CEC. Arxivat de l'original el 2019-03-27. [Consulta: 11 febrer 2018].

## Enllaços externs

* Daniel Martín, Los Tarantos i el nostre barri a balcopoblesec.blogspot.com
# Airdrieonians Football Club (1878)

L'Airdrieonians Football Club, també anomenat Airdrie, fou un club de futbol escocès de la ciutat d'Airdrie, North Lanarkshire.
El club va ser fundat l'any 1878 amb el nom Excelsior Football Club, canviant el seu nom a Airdrieonians FC el 1881. Fou escollit membre de la Scottish Football League el 1894. El club destacà durant els anys 1920s, després de fitxar Hughie Gallacher del Queen of the South l'any 1921. L'any 1924 guanyà la copa vencent l'Hibernian 2–0. Aquesta època d'èxit acabà quan es va vendre a Gallacher el desembre de 1925 i Bob McPhail el 1927 a Newcastle United i Rangers respectivament.
A la dècada de 1990 el club arribà dos cops a la final de la Copa però en sortí derrotat. En canvi guanyà la Scottish Challenge Cup el 1994–95.
El club va deixar d'existir l'1 de maig de 2002 a causa de grans deutes que tenia i que el van portar a la fallida. El mateix any, un aficionat dels Airdrieonians, Jim Ballantyne, que es va fer càrrec de la propietat de Clydebank FC, va reviure el club amb el nom d'Airdrie United Football Club, que el 2013 canvià a l'històric nom d'Airdrieonians FC.

## Palmarès

* Scottish First Division:
** 1902–03, 1954–55, 1973–74
* Copa escocesa de futbol:
** 1923–24
* Scottish Challenge Cup:
** 1994–95, 2000–01, 2001–02

## Referències

* ↑ Crampsey 1990, p. 29
* 1 2 Crampsey 1990, p. 71
* ↑ «Hughie Gallacher on Queens Legends, www.qosfc.com». Arxivat de l'original el 7 November 2017. [Consulta: 19 abril 2017].
* ↑ «Celtic's compensation». The Independent, 27-05-1995.
* ↑ «Hope remains for struggling Airdrie». BBC News. BBC, 02-02-2000.
* ↑ Lindsay, Clive «Airdrie may edge out Gretna». BBC Sport. BBC, 17-06-2002.
* ↑ Paterson, Colin «Airdrieonians name revived after SFA approval». Airdrie & Coatbridge Advertiser, 03-06-2013. Arxivat 24 de juny 2013 at Archive.is
* ↑ Ross, James M. «Scotland - List of Cup Finals». RSSSF, 12-02-2015. [Consulta: 30 maig 2015].
* ↑ «Airdrie retain Challenge Cup». BBC Sport. BBC, 14-10-2001.

### Fonts

* Crampsey, Bob. The First 100 Years. Scottish Football League, 1990. ISBN 0-9516433-0-4.
* Inglis, Simon. Football Grounds of Britain. Collins Willow, 1996. ISBN 0-00-218426-5.
# Frank Smith (jugador de rugbi)

Francis Bede "Frank" Smith (Wellington, Nova Gal·les del Sud, 28 de febrer de 1886 - Wellington, 29 d'octubre de 1954) va ser un jugador de rugbi a 15 australià que va competir amb la selecció d'Austràlia a començaments del segle xx.
El 1908 va ser seleccionat per jugar amb la selecció d'Austràlia de rugbi a 15 que va prendre part en els Jocs Olímpics de Londres, on guanyà la medalla d'or.

## Referències

* ↑ «Bede Smith Olympic Results». sports-reference.com. Arxivat de l'original el 4 de febrer 2013. [Consulta: 11 maig 2017].
# Rafael Artzy

Rafael Artzy (Königsberg, 23 de juliol de 1912 - Haifa, 22 d'agost de 2006) va ser un matemàtic israelià, nascut a Alemanya sota el nom de Rafael Deutschländer.
Artzy es va canviar el cognom patern, Deutschländer, quan va marxar d'Alemanya el 1933. Nascut en una família jueva de Königsberg, va estudiar a la universitat d'aquesta ciutat fins al 1933, quan el seu mestre, Kurt Reidemeister, va ser acomiadat per denunciar el comportament irracional dels nazis. Abans, ja havia participat activament en el moviment sionista i, com que tenia un parent a Israel (encara no existia com estat), va aconseguir emigrar-hi i va acabar els seus estudis de doctorat a la universitat Hebrea de Jerusalem el 1945. A partir de 1951 va ser professor de l'Institut Tecnològic d'Israel - Technion a Haifa, fins al 1960 quan va acceptar una plaça de professor ajudant a la universitat de Carolina del Nord a Chapel Hill. Els anys següents va ser professor a diverses universitats americanes, fins que el 1973 va retornar a Haifa per a fer-se càrrec del recent creat departament de matemàtiques de la universitat de Haifa, on va romandre la resta de la seva vida. En morir el 2006, va ser enterrat al cementiri del quibuts d'Amiad.
Els seus treballs de recerca van ser en el camp de la geometria. El 1971 va ser un dels fundadors de la revista Journal of Geometry i, a partir de 1979, va ser l'organitzador de la Conferència Internacional de Geometria que es feia cada quatre anys a Haifa.

## Referències

* ↑ Sánchez Muñoz, 2012, p. 102.
* ↑ Siegmund-Schultze, 2009, p. 129-131.
* ↑ Siegmund-Schultze, 2009, p. 131.
* ↑ Zaks, 2006, p. 1.
* ↑ Havlicek i Kreuzer, 2021, p. 3.

## Bibliografia

* Benz, Walter «Rafael Artzy (1912–2006)» (en alemany). Mitteilungen der Mathematischen Gesellschaft in Hamburg, Vol. 29, 2010, pàg. 5-8. ISSN: 0340-4358.
* Havlicek, Hans; Kreuzer, Alexander «Fifty years of the Journal of Geometry» (en anglès). Journal of Geometry, Vol. 120, Num. 49, 2021, pàg. 1-6. DOI: 10.1007/s00022-021-00614-2. ISSN: 0047-2468.
* Sánchez Muñoz, José Manuel «Nazis y Matemáticas. Crónica de una Barbarie» (en castellà). Pensamiento Matemático, Vol. 2, Num. 2, 2012, pàg. 67-103. ISSN: 2174-0410.
* Siegmund-Schultze, Reinhard. Mathematicians fleeing from Nazi Germany (en anglès). Princeton University Press, 2009. ISBN 978-0-691-14041-4.

## Enllaços externs

* O'Connor, John J.; Robertson, Edmund F. «Rafael Artzy» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Zaks, Joseph. «Rafael Artzy (1912-2006)». Universitat de Haifa, 2006. [Consulta: 4 juny 2022]. (anglès)
* «Rafael Artzy». Prabook, 2021. [Consulta: 4 juny 2022]. (anglès)
# Més enllà de l'odi

Més enllà de l'odi (The Upside of Anger) és una comèdia dramàtica i romàntica estatunidenca escrita i dirigida per Mike Binder, estrenada el 2005 i doblada al català.

## Argument

Quan el seu marit desapareix inesperadament, una espavilada dona suburbana i les seves filles fan malabarismes amb els dilemes romàntics de la seva mare i la dinàmica familiar.

## Repartiment

* Joan Allen: Terry Wolfmeyer
* Kevin Costner: Denny Davies
* Mike Binder: Adam "Shep" Goodman
* Evan Rachel Wood: Lavender "Popeye" Wolfmeyer
* Keri Russell: Emily Wolfmeyer
* Alicia Witt: Hadley Wolfmeyer
* Erika Christensen: Andy Wolfmeyer
* Tom Harper: David Junior
* Dane Christensen: Gorden Reiner
* Danny Webb: Grey Wolfmeyer
* Magdalena Manville: Darlene
* Suzanne Bertish: Gina
* David Firth: David Senior
* Rod Woodruff: Dean Reiner
* Stephen Greif: Metge d'Emily

## Crítica

* "M'agraden aquests personatges precisament perquè no estan dissenyats per agradar, o, per ser més exactes, perquè agraden malgrat ser exasperants, desorganitzats, autodestructius i impermeables als bons consells. (...) Puntuació: ★★★★ (sobre 4)."
* "Una comèdia humana feroçment divertida amb acudits punxants que deixen marca. (...) Puntuació: ★★★½ (sobre 4)."
* "Sembla una amalgama d'altres -millors- pel·lícules, amb un toc més desagradable i amarg"

## Referències

* ↑ Més enllà de l'odi
* ↑ «The New York Times > Movies > Movie Review | 'The Upside of Anger': She's All Angles, He's Got Curves». [Consulta: 1r febrer 2019].
* ↑ Ebert, Roger «The Upside of Anger». Chicago Sun-Times.
* ↑ Travers, Peter «The Upside of Anger». Rolling Stone.
* ↑ Hornaday, Ann «The Upside of Anger». The Washington Post.
# Óscar Aizpeolea

Óscar Aizpeolea, a vegades escrit Oskar Aizpeolea (Colonia Barón, província de La Pampa, Argentina, 1949) és un director de cinema argentí d'origen basc.

## Trajectòria

El 1982 va escriure i dirigir el curtmetratge Como la sombra tenue de una hoja en el qual va actuar l'actriu Analía Gadé, el 1983 va ser ajudant de direcció en el curtmetratge La espera dirigit per Fabián Bielinsky i en 1984 va col·laborar en l'escenografia i vestuari de El juguete rabioso. El 1991 va dirigir el seu primer llargmetratge, Loraldia (El tiempo de las flores) . El 2001 va dirigir La rosa azul en la que novament hi va participar Analía Gadé, a las que seguiren El fuego y el soñador (2003) i Apocalipsis, 13, una experiència teatral que el 2003 va filmar en 13 dies al Teatro Colonial, d’Avellaneda.
Oscar Aizpeolea va ser homenatjat en el XVIII Festival de cinema gai i lèsbic de 2003 realitzat en Torí.

## Referències

* ↑ Montesoro, Julia. «Cine argentino». La Nación, 08-02-2004. [Consulta: 2 diciembre 2018].
* 1 2 «Enciclopedia Vasca». [Consulta: 2 diciembre 2018].
* ↑ «Como la sombra tenue de una hoja». La Vanguardia (Barcelona). Arxivat de l'original el 2018-12-04. [Consulta: 2 diciembre 2018].
* ↑ Manrupe, Raúl; Portela, María Alejandra. Un diccionario de films argentinos (1930-1995). Buenos Aires: Editorial Corregidor, 2001.
* ↑ Manrupe, Raúl; Portela, María Alejandra. Un diccionario de films argentinos II 1996-2002. Buenos Aires: Editorial Corregidor, 2003, p. 213-214.
* ↑ Manrupe, Raúl; Portela, María Alejandra. Un diccionario de films argentinos II 1996-2002. Buenos Aires: Editorial Corregidor, 2003.
* ↑ Manrupe, Raúl; Portela, María Alejandra. Un diccionario de films argentinos III 2003-2009. Buenos Aires: Editorial Corregidor, 2010.

## Enllaços externs

* Informació sobre Óscar Aizpeolea a cinenacional.com
# Justine Ghekiere

Justine Ghekiere (14 de maig de 1996, Iseghem, Bèlgica) és una ciclista de carretera belga que, actualment, competeix amb l'AG Insurance - Soudal Team, equip de la màxima divisió ciclista.

# Biografia

Entrenadora personal de professió, va iniciar-se al ciclisme durant la pandèmia del covid-19, quan va guanyar una prova de ciclisme a casa organitzada per Zwift. Als 25 anys va esdevenir professional i ja va aconseguir guanyar la classificació de la muntanya a la Volta a Turíngia. L'any següent fitxa per l'AG Insurance - Soudal Team, amb qui comença a aconseguir bons resultats (vencedora de la general i de la muntanya a la Setmana Ciclista Valenciana) i debuta al Tour de França i al Giro d'Itàlia.
El 2024 fa una gran progressió i es consolida com escaladora: guanya una etapa al Tour de França després d'una escapada en solitari i les classificacions de la muntanya de la prova francesa, el Giro i la Volta a Catalunya.

# Palmarès

* 2022
** Vencedora de la classificació de la muntanya a la Volta a Turíngia
* 2023
** 1a a la Setmana Ciclista Valenciana. Vencedora de la classificació de la muntanya.
* 2024
** Vencedora d'una etapa al Tour de França. Vencedora de la classificació de la muntanya.
** Vencedora de la classificació de la muntanya al Giro d'Itàlia
** Vencedora de la classificació de la muntanya a la Volta a Catalunya.

### Resultats a les Grans Voltes
#### Giro d'Itàlia

* 2023: 24a
* 2024: 32a, vencedora del mallot de la muntanya

#### Tour de França

* 2023: 22a
* 2024: 30a, vencedora de la 7 etapa i vencedora del mallot de la muntanya.

#### Volta a Espanya

* 2024: no surt a la 4a etapa

## Referències

* ↑ Justine Ghekiere: “it’s never too late to start”
* ↑ Sánchez, Borja. «Justine Ghekiere triomfa a Le Grand-Bornand». L'Esportiu, 16-08-2024. [Consulta: 17 agost 2024].
* ↑ Beauclercq, Guy. «Qui est Justine Ghekiere, la Belge qui a signé un véritable exploit ce week-end?» (en francès), 22-08-2024. [Consulta: 22 agost 2024].
* ↑ «Classifiche» (en italià). Giro d'Italia Women. [Consulta: 22 agost 2024].
* ↑ «Ally Wollaston repeteix triomf a Barcelona per tancar la Volta a Catalunya de Marianne Vos». Volta a Catalunya, 09-06-2024. [Consulta: 22 agost 2024].
# Charles Russell

Charles "Boxer" Joseph Russell (Sydney, Nova Gal·les del Sud, 5 de desembre de 1884 - Sydney, 15 de maig de 1957) va ser un jugador i entrenador de rugbi a 15 i rugbi a 13 australià que va competir amb la selecció d'Austràlia a començaments del segle xx.
El 1908 va ser seleccionat per jugar amb la selecció d'Austràlia de rugbi a 15 que va prendre part en els Jocs Olímpics de Londres, on guanyà la medalla d'or.

## Bibliografia

* Andrews, Malcolm (2006) The ABC of Rugby League, Austn Broadcasting Corpn, Sydney
* Collective essays (1995) Gordon Bray presents The Spirit of Rugby, Harper Collins Publishers Sydney
* Whiticker, Alan (2004) Captaining the Kangaroos, New Holland, Sydney
* Whiticker, Alan & Hudson, Glen (2006) The Encyclopedia of Rugby League Players, Gavin Allen Publishing, Sydney

## Referències

* ↑ «Charles Russell Olympic Results». sports-reference.com. Arxivat de l'original el 5 de febrer 2013. [Consulta: 11 maig 2017].
* ↑ «Scrum.com player profile of Charles Russell». Scrum.com. [Consulta: 11 maig 2017].